

VLADA REPUBLIKE HRVATSKE

Zagreb, 17. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

|  |  |
| --- | --- |
| **Predmet:** | Prijedlog odluke o davanju posebne upotrebe pomorskog dobra u svrhu gradnje i korištenja elektroenergetskog podmorskog kabela TS 110/20 kV Rab – Lopar – Biluća (KK Goli - KK Biluća) na dijelu k.o. Goli otok, Općina Lopar, Primorsko-goranska županija i dijelu k.o. Klada, Grad Senj, Ličko-senjska županija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 46. stavka 3. Zakona o pomorskom dobru i morskim lukama („Narodne novine“, broj 83/23.), a u vezi s člankom 5. stavkom 10. Zakona o tržištu električne energije („Narodne novine“, br. 111/21. i 83/23.), Vlada Republike Hrvatske je na sjednici održanoj \_\_\_\_\_\_\_\_\_\_\_ 2024. donijela

**O D L U K U**

**o davanju posebne upotrebe pomorskog dobra u svrhu gradnje i korištenja elektroenergetskog podmorskog kabela TS 110/20 kV Rab – Lopar – Biluća (KK Goli - KK Biluća) na dijelu k.o. Goli otok, Općina Lopar, Primorsko-goranska županija i dijelu k.o. Klada, Grad Senj, Ličko-senjska županija**

**I.**

Vlada Republike Hrvatske (u daljnjem tekstu: Davatelj), na temelju zahtjeva trgovačkog društva Hrvatska elektroprivreda d.d. iz Zagreba, Ulica Grada Vukovara 37, OIB: 28921978587 (u daljnjem tekstu: Ovlaštenik), daje Ovlašteniku pravo posebne upotrebe pomorskog dobra u svrhu gradnje i korištenja elektroenergetskog podmorskog kabela TS 110/20 kV Rab – Lopar – Biluća (KK Goli - KK Biluća) na dijelu k.o. Goli Otok, Općina Lopar, Primorsko-goranska županija i dijelu k.o. Klada, Grad Senj, Ličko-senjska županija, u skladu s Lokacijskom dozvolom, izdanom od strane Ministarstva prostornoga uređenja, graditeljstva i državne imovine, KLASA: UP/I-350-05/21-01/000153, URBROJ: 531-06-2-3/6-23-0013, od 23. ožujka 2023., koja čini Prilog 1. ove Odluke i ne objavljuje se u „Narodnim novinama“.

**II.**

Pomorsko dobro koje se daje na posebnu upotrebu u svrhu gradnje i korištenja elektroenergetskog podmorskog kabela TS 110/20 kV Rab – Lopar – Biluća (KK Goli - KK Biluća), obuhvaća dio kopna na dijelu k.o. Goli i dijelu k.o. Klada te dio podmorja za polaganje elektroenergetskog podmorskog kabela.

Područje pomorskog dobra koje se daje na posebnu upotrebu obilježeno je poligonom točaka izraženim u HTRS96/TM koordinatnom sustavu kako slijedi:

1. Područje kopna na dijelu k.o. Goli otok, uvala Senjska, Općina Lopar, otok Rab, Primorsko-goranska županija:

|  |  |  |
| --- | --- | --- |
| Broj točke | E | N |
|
| 9 | 367809,69 | 4967785,77 |
| 10 | 367802,40 | 4967796,63 |
| 11 | 367800,29 | 4967797,64 |
| 12 | 367798,63 | 4967797,41 |
| 13 | 367797,84 | 4967796,81 |
| 14 | 367795,94 | 4967793,09 |
| 15 | 367789,74 | 4967783,44 |
| 16 | 367787,14 | 4967778,81 |
| 17 | 367783,30 | 4967772,00 |
| 18 | 367782,27 | 4967771,74 |
| 19 | 367781,61 | 4967772,03 |
| 20 | 367781,97 | 4967773,28 |
| 21 | 367782,05 | 4967772,93 |
| 22 | 367782,33 | 4967772,80 |
| 23 | 367782,62 | 4967772,86 |
| 24 | 367786,27 | 4967779,30 |
| 25 | 367788,88 | 4967783,96 |
| 26 | 367795,08 | 4967793,59 |
| 27 | 367797,20 | 4967797,37 |
| 28 | 367798,24 | 4967798,36 |
| 29 | 367800,45 | 4967798,67 |
| 30 | 367802,96 | 4967797,46 |
| 31 | 367810,47 | 4967786,37 |

1. Područje kopna na dijelu k.o. Klada, uvala Biluća, Grad Senj, Ličko-senjska županija:

|  |  |  |
| --- | --- | --- |
| Broj točke | E | N |
|
| 1 | 372333,41 | 4967598,36 |
| 2 | 372331,09 | 4967598,30 |
| 3 | 372325,14 | 4967597,57 |
| 4 | 372319,16 | 4967596,85 |
| 5 | 372318,03 | 4967597,70 |
| 6 | 372323,90 | 4967598,43 |
| 7 | 372331,01 | 4967599,30 |
| 8 | 372332,31 | 4967599,33 |

1. Područje mora (pojas duljine 4715 m, širine 1 m):

|  |  |  |
| --- | --- | --- |
| Broj točke | E | N |
| 9 | 367809,69 | 4967785,77 |
| 31 | 367810,47 | 4967786,37 |
| 32 | 367815,63 | 4967778,73 |
| 33 | 367831,31 | 4967759,48 |
| 34 | 367847,83 | 4967742,57 |
| 35 | 368171,08 | 4967420,07 |
| 36 | 368257,80 | 4967355,27 |
| 37 | 368373,10 | 4967306,68 |
| 38 | 368492,93 | 4967296,51 |
| 39 | 371958,44 | 4967640,04 |
| 40 | 372213,35 | 4967596,98 |
| 41 | 372247,18 | 4967592,41 |
| 42 | 372284,85 | 4967592,42 |
| 43 | 372318,03 | 4967597,70 |
| 44 | 372319,16 | 4967596,85 |
| 45 | 372284,89 | 4967591,42 |
| 46 | 372247,12 | 4967591,41 |
| 47 | 372213,20 | 4967595,99 |
| 48 | 371958,40 | 4967639,03 |
| 49 | 368492,94 | 4967295,51 |
| 50 | 368372,86 | 4967305,70 |
| 51 | 368257,30 | 4967354,40 |
| 52 | 368170,42 | 4967419,32 |
| 53 | 367847,15 | 4967741,84 |
| 54 | 367830,56 | 4967758,82 |
| 55 | 367814,83 | 4967778,11 |

**III.**

Ukupna površina pomorskog dobra koje se daje na posebnu upotrebu iznosi 4778 m2, a sve kako je prikazano na grafičkim prikazima, koji čine Prilog 2. ove Odluke i ne objavljuju se u „Narodnim novinama“.

**IV.**

Davatelj daje na posebnu upotrebu pomorsko dobro navedeno u točki II. ove Odluke Ovlašteniku na razdoblje od 35 godina, računajući od dana sklapanja ugovora o posebnoj upotrebi iz točke VII. ove Odluke.

**V.**

Ovlaštenik se obvezuje da će pomorsko dobro koje ovom Odlukom dobiva na posebnu upotrebu koristiti isključivo u svrhu gradnje i korištenja elektroenergetskog podmorskog kabela TS 110/20 kV Rab – Lopar – Biluća (KK Goli - KK Biluća) na dijelu k.o. Goli Otok, Općina Lopar, Primorsko goranska županija i dijelu k.o. Klada, Grad Senj, Ličko-senjska županija.

Ovlaštenik je dužan izvesti radove sukladno Lokacijskoj dozvoli iz točke I. ove Odluke za zahvat u prostoru: „Zamjena PKB 20 kV TS 110//20 kV Rab – Lopar – Biluća (KK Goli – KK Biluća), infrastrukturne namjene energetskog sustava (distribucija električne energije)“.

Ovlaštenik je ovlašten i dužan u roku ne dužem od dvije godine od dana sklapanja ugovora o posebnoj upotrebi iz točke VII. ove Odluke izvesti radove i predati Davatelju uporabnu dozvolu.

Ovlaštenik je dužan koristiti pomorsko dobro sukladno Zakonu o pomorskom dobru i morskim lukama te drugim zakonima i podzakonskim aktima iz područja sigurnosti plovidbe, zaštite okoliša, prostornog uređenja i gradnje i to na taj način koji će osigurati zaštitu okoliša.

Ovlaštenik je dužan za svaku daljnju gradnju i rekonstrukciju na pomorskom dobru iz točke II. ove Odluke u redovnoj proceduri zatražiti prethodnu suglasnost Davatelja te dozvole sukladno propisima koji uređuju prostorno uređenje i gradnju.

**VI.**

Za posebnu upotrebu pomorskog dobra navedenog u točki II. ove Odluke, Ovlaštenik se obvezuje da će uredno plaćati Davatelju godišnju naknadu za posebnu upotrebu pomorskog dobra u iznosu od 0,66 eura po metru kvadratnom zauzete površine pomorskog dobra, odnosno 3.153,48 eura godišnje.

Naknada iz stavka 1. ove točke plaća se unaprijed za tekuću godinu, najkasnije do 30. travnja:

* za godinu u kojoj je dana posebna upotreba i za godinu u kojoj posebna upotreba istječe, naknada se plaća razmjerno mjesecima upotrebe
* za početnu godinu naknada se plaća u roku od 45 dana od dana sklapanja ugovora o posebnoj upotrebi pomorskog dobra.

Promjena naknade je moguća na temelju:

1. indeksa potrošačkih cijena
2. izmjena posebnog propisa u dijelu kojim se uređuje visina i način plaćanja naknade za posebnu upotrebu pomorskog dobra
3. izmjena posebnog propisa kojim se uređuje elektroenergetska djelatnost.

Promjena naknade u skladu sa stavkom 3. ove točke utvrđuje se ugovorom o posebnoj upotrebi pomorskog dobra i posebnim zakonima, a obavlja se ovisno o nastanku okolnosti i / ili periodično u za to određenim razdobljima ovisno o promjeni potrošačkih cijena.

**VII.**

Na temelju ove Odluke ovlašćuje se ministar mora, prometa i infrastrukture da u roku od 90 dana od dana izvršnosti ove Odluke sklopi upravni ugovor o posebnoj upotrebi pomorskog dobra (u daljnjem tekstu: Ugovor) iz točke II. ove Odluke, kojim će se detaljno urediti ovlaštenja Davatelja te prava i obveze Ovlaštenika.

Ako se u roku iz stavka 1. ove točke ne sklopi Ugovor, ova Odluka se ukida.

**VIII.**

Ovlaštenik je dužan prije sklapanja Ugovora Davatelju dostaviti zadužnice u korist Republike Hrvatske – Ministarstva mora, prometa i infrastrukture na iznos od dvije godišnje naknade za posebnu upotrebu pomorskog dobra, u ukupnom iznosu od 6.306,96 eura, kao instrumente osiguranja naplate naknade te za naknadu štete koja može nastati zbog neispunjenja obveza iz Ugovora.

**IX.**

Ova Odluka objavit će se u „Narodnim novinama“.

**O b r a z l o ž e n j e**

Sukladno članku 46. stavku 3. Zakona o pomorskom dobru i morskim lukama („Narodne novine“, broj 83/23., u daljnjem tekstu: Zakon) Vlada Republike Hrvatske donosi odluku o posebnoj upotrebi i/ili gradnji na pomorskom dobru za građevine i druge zahvate u prostoru od interesa i značaja za Republiku Hrvatsku u trajanju do 50 godina.

Sukladno članku 45. stavku 1. točki 2. Zakona posebna upotreba je upotreba infrastrukture koja može uključivati gradnju infrastrukture koja se dijelom nalazi na pomorskom dobru i čija je izgradnja uređena posebnim propisom, a može se graditi na pomorskom dobru i lučkom području (mostovi, vodovodna, kanalizacijska, energetska i dr.).

Članak 3. stavak 1. podstavak 2. Uredbe o određivanju građevina, drugih zahvata u prostoru i površina državnog i područnog (regionalnog) značaja („Narodne novine“, br. 37/14., 154/14., 30/21., 75/22. i 61/23.) određuje da su infrastrukturni koridori podmorskih kabela i cjevovoda u teritorijalnom moru Republike Hrvatske, koji prelaze granice epikontinentalnog pojasa i koji prelaze granice dviju ili više županija, od značaja za Republiku Hrvatsku.

Člankom 46. stavkom 1. Zakona određeno je da se odluka o posebnoj upotrebi donosi na zahtjev u upravnom postupku.

Trgovačko društvo Hrvatska elektroprivreda d.d. iz Zagreba podnijelo je 3. kolovoza 2023. zahtjev za davanje posebne upotrebe pomorskog dobra u svrhu izgradnje infrastrukturnog objekta: Zamjena podmorskog kabela TS 110/20 kV Rab – Lopar –Biluća (KK Goli- KK Biluća) na području pomorskog dobra u:

- Primorsko-goranskoj županiji na dijelu k.č.br. 1. u k.o. Goli Otok u uvali Senjska na području Općine Lopar

- Ličko-senjskoj županiji na dijelu k.č.br. 634/1. u k.o. Klada u uvali Biluća na području Grada Senja

- podmorju između k.o. Goli Otok i k.o. Klada.

Uz zahtjev je dostavljena Lokacijska dozvola, koju je izdalo Ministarstvo prostornoga uređenja, graditeljstva i državne imovine, KLASA: UP/I-350-05/21-01/000153, URBROJ: 531-06-2-3/6-23-0013, od 23. ožujka 2023., pravomoćna, od 19. svibnja 2023. i grafički prikaz područja obuhvata za koji se traži posebna upotreba izrađen od odgovorne osobe za obavljanje stručnih geodetskih poslova.

Podnositelj zahtjeva provodi projekte u sklopu Nacionalnog plana oporavka i otpornosti koji se odnose na izgradnju i revitalizaciju podmorskih kabela u vrijednosti 33.075.000 eura, od kojih je iz programa NPOO osigurano 26.711.000 eura. Podmorski kabeli od velikog su značaja za sigurnost i pouzdanost napajanja električne energije otoka poglavito tijekom turističke sezone te je važno da se realiziraju svi projekti nominirani u sklopu Nacionalnog plana oporavka i otpornosti, stoga se ovom Odlukom rješava pitanje pravnog interesa u svrhu ishođenja građevinske dozvole za jednu od dionica podmorskih kabela u sklopu naprijed navedenog projekta.

Radi se o dionici PKB 20 kV TS 110/20 kV Rab – Lopar – Biluća (KK Goli - KK Biluća). Specifičnost ove dionice naspram ostalih je ta što graniči između dvije županije (Primorsko-goranske i Ličko-senjske) stoga je Vlada Republike Hrvatske nadležna za donošenje odluke o posebnoj upotrebi pomorskog dobra.

Postojeći podmorski kabelski vod TS 110/20 KV Rab – Lopar – Biluća, dionica KK Biluća – KK Goli položena je i puštena u pogon 1964. godine, a izvedena je polaganjem četiri jednožilna kabela i ucrtana je u službenim pomorskim navigacijskim kartama. S obzirom na to da za korištenje postojećeg kabela podnositelj zahtjeva društvo Hrvatska elektroprivreda d.d. nije imao riješene imovinskopravne odnose, Ministarstvo financija, Carinska uprava izvršilo je obračun ukupnog iznosa naknade s obilježjima naknade za koncesiju i kamata po osnovi korištenja pomorskog dobra bez pravne osnove za proteklo razdoblje koje ne podliježe zastari, aktom KLASA: 471-01/24-07/111, URBROJ: 513-02-1930/10-24-4, od 17. lipnja 2024., koju je podnositelj zahtjeva podmirio dana 5. srpnja 2024.

Zamjenski novi trožilni podmorski kabel položit će se na istoj dionici. U kopnenom i priobalnom dijelu izvest će se kao podzemna instalacija, a u morskom dijelu polaganjem na morsko dno upotrebom brodopolagača. Novi trožilni podmorski kabel s kopna u more ulazi s dijela k.č.br. 1. u k.o. Goli otok u uvali Senjska na području Općine Lopar, a iz mora izlazi na dijelu k.č.br. 634/1. u k.o. Klada u uvali Biluća na području Grada Senja.

K.č.br. 1. u k.o. Goli otok upisana je u zemljišnim knjigama kao pomorsko dobro. U odnosu na k.č.br. 634/1 u k.o. Klada u zemljišnim knjigama upisano je vlasništvo Republike Hrvatske, a u tijeku je postupak određivanja granice pomorskog dobra pri Ministarstvu mora, prometa i infrastrukture sukladno Izmjeni prijedloga granice pomorskog dobra na dijelu k.č.br. 634/1 k.o. Klada u naselju Biluća, koji je izradilo Županijsko povjerenstvo za granice pomorskog dobra Ličko-senjske županije, KLASA: 342-06/23-01/35, URBROJ: 2125-03/1-24-10, od 22. svibnja 2024., s kojim je usklađen obuhvat područja posebne upotrebe u k.o. Klada.

Sukladno članku 10. stavku 5. Zakona evidentiranje pomorskog dobra u zemljišnoj knjizi preduvjet je za donošenje obavijesti o namjeri davanja koncesije i donošenja odluke o posebnoj upotrebi pomorskog dobra, osim za namjene iz članka 45. stavka 1. Zakona, a što je predmetni slučaj posebne upotrebe pomorskog dobra u svrhu gradnje i korištenja podmorskog elektroenergetskog kabela te stoga nema zapreke da se donese predmetna Odluka.

Posebna upotreba daje se na razdoblje od 35 godina, računajući od dana sklapanja Ugovora. Ukupna površina pomorskog dobra koje se daje na posebnu upotrebu iznosi 4778 m2, a naknada za posebnu upotrebu pomorskog dobra određena je u skladu s člankom 2. stavkom 3. Odluke o određivanju iznosa koncesijske naknade za elektroenergetsku infrastrukturu na pomorskom dobru („Narodne novine“, broj 45/22.) te iznosi 0,66 eura po metru kvadratnom zauzetog pomorskog dobra, odnosno 3.153,48 eura godišnje.

**Uputa o pravnom lijeku:**

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

KLASA:

URBROJ:

Zagreb,

PREDSJEDNIK

mr.sc. Andrej Plenković